**Ján Bodnár** (\* 27. december 1960, Revúca) je slovenský podnikateľ a regionálny politik. Je poslanec zastupiteľstva Trenčianskeho samosprávneho kraja a bývalý primátor mesta Prievidza.

Vzdelanie a odborná prax
------------------------

Po stredoškolskom štúdiu na gymnáziu v Revúcej a Strednej ekonomickej škole v Poprade absolvoval Fakultu manažmentu Vysokej školy ekonomickej v Bratislave. Po absolvovaní školy pracoval až do roku 1992 v ekonomickej oblasti.

Podnikateľské aktivity
----------------------

V roku 1993 začal súkromne podnikať. Vstúpil do obchodnej spoločnosti NOVUM Slovakia s.r.o. Revúca ako spoločník a pôsobil v nej do roku 1998. 
Od roku 1996 do 1998 bol spoločníkom aj v spoločnosti PENTA - RV, s.r.o.  
V roku 1995 založil spoločnosť BODNÁR Magnezitovce s.r.o. a bol jej spoluvlastníkom až do jej zrušenia v roku 2000. 
V roku 1995 založil spoločnosť BODNÁR Prievidza, s.r.o. 
a v roku 1998 BODNÁR Nábytok, s.r.o. v ktorých je spoločníkom zároveň jeho manželka Marta. 
V roku 1998 založil aj spoločnosť BODNÁR plus, s.r.o. kde je jediným vlastníkom. 
V roku 2011 prevzal ako jediný spoločník spoločnosť AGRICOLO s.r.o.

Politická kariéra
-----------------

V komunálnych voľbách v roku 2002 bol zvolený za primátora Prievidze ako kandidát koalície Hnutie za demokratické Slovensko, SMER, Pravá Slovenská národná strana. 
V nasledujúcich voľbách v roku 2006 kandidoval za koalíciu Ľudová strana – Hnutie za demokratické Slovensko, Slovenská demokratická a kresťanská únia – Demokratická strana, Kresťanskodemokratické hnutie, Strana občianskej solidarity a post primátora obhájil. 
V roku 2008 mu samospráva partnerského mesta Prievidze Luserna v Taliansku udelila titul čestného občana mesta. 
Vo voľbách v roku 2010 už nekandidoval s odôvodnením, že sa chce venovať politike na celoslovenskej úrovni. 

Členom Hnutia za demokratické Slovensko sa stal v roku 1997. Pred parlamentnými voľbami v roku 1998 pôsobil ako okresný volebný manažér strany. V roku 2000 sa stal členom okresného predsedníctva HZDS v Prievidzi a nasledujúci rok predsedom okresného predsedníctva. Od roku 2002 začal pôsobiť v politike na celoslovenskej úrovni, keď sa stal členom Republikového predstavenstva HZDS.  V tom istom roku kandidoval do Národnej rady SR na kandidátnej listine HZDS na 56. mieste. Získal 1 973 preferenčných hlasov a nebol zvolený za poslanca. 
V nasledujúcich voľbách v rok 2006 kandidoval na kandidátke ĽS-HZDS na 17. mieste. Získal 4 194 preferenčných hlasov, ale opäť nebol zvolený za poslanca. Stal sa v poradí tretím náhradníkom svojej politickej strany. 
V roku 2010, keď sa podľa svojich vlastných slov rozhodol nekandidovať opätovne na post primátora Prievidze, kvôli tomu že sa mienil venovať politike na celoštátnej úrovni, kandidoval do Národnej rady SR na kandidátke svojej strany na 19. mieste. 
ĽS-HZDS získala v týchto voľbách iba 4,32 % a prvýkrát sa nedostala do parlamentu. 
Do Národnej rady kandidoval aj v predčasných voľbách v roku 2012 na 14. mieste kandidátnej listine ĽS-HZDS. 
Strana získala iba 0,93 % hlasov a do parlamentu sa opätovne nedostala. 

Do politiky na regionálnej úrovni sa opäť dostal v roku 2013, keď bol vo voľbách do orgánov samosprávnych krajov zvolený za poslanca Trenčianskeho samosprávneho kraja, tentoraz na kandidátnej listine strany SMER – sociálna demokracia.

Súkromie
--------

Je ženatý, s manželkou Martou majú dve deti.

Referencie
----------

1. 1 2 3  
 *Ing. Ján Bodnár* [online]. osobnosti.sk, [cit. 2013-12-03]. Dostupné online.
2. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
3. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
4. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
5. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
6. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
7. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
8. ↑  
 *Výpis z Obchodného registra* [online]. Obchodný register SR, 13.12.2013, [cit. 2013-12-16]. Dostupné online.
9. ↑  
 *Voľby do orgánov samosprávy obcí 2002* [online]. Štatistický úrad SR, [cit. 2013-12-05]. Dostupné online.
10. ↑  
 *Voľby do orgánov samosprávy obcí 2006* [online]. Štatistický úrad SR, 3.12.2006, [cit. 2013-12-05]. Dostupné online.
11. ↑  
 *Ján Bodnár je čestným občanom v Taliansku* [online]. sme.sk, 24.6.2009, [cit. 2013-12-06]. Dostupné online.
12. ↑  
 *Ján Bodnár ako primátor skončí. Nechce viac kandidovať* [online]. sme.sk, 29.3.2010, [cit. 2013-12-06]. Dostupné online.
13. ↑   *Voľby do NR SR 2002: Výsledky prednostného hlasovania* [online]. Bratislava: ŠÚ SR. Dostupné online.
14. ↑   *Voľby do NR SR 2006: Výsledky prednostného hlasovania (archív)* [online]. Bratislava: ŠÚ SR, 2006-06-18. Dostupné online.
15. ↑   *Voľby do NR SR 2010: Zoznam kandidátov* [online]. Bratislava: ŠÚ SR, 2010-04-01. Dostupné online.
16. ↑  
 *Voľby do NR SR 2010: Zoznam kandidátov* [online]. Štatistický úrad SR, 13.6.2010, [cit. 2013-12-06]. Dostupné online.
17. ↑   *Voľby do NR SR 2012: Zoznam kandidátov* [online]. Bratislava: ŠÚ SR, 2012-01-25. Dostupné online.
18. ↑  
 *Voľby do NR SR 2012: Počet a podiel platných hlasov odovzdaných pre politické strany* [online]. Štatistický úrad SR, 11.3.2012, [cit. 2013-12-06]. Dostupné online.
19. ↑  
 *Voľby do orgánov samosprávnych krajov 2013: Zvolení poslanci* [online]. Štatistický úrad SR, 14.11.2013, [cit. 2013-12-06]. Dostupné online.